Predkladacia správa

Východiská rozpočtu verejnej správy na roky 2010 až 2012 vychádzajú z Rozpočtu verejnej správy na roky 2009 až 2011, ktorý vláda schválila 15. októbra 2008.

Východiská rozpočtu verejnej správy na roky 2010 až 2012 sú postavené na poslednej oficiálnej prognóze makroekonomického vývoja do roku 2012, ktorá je postavená na odhadoch vývoja v rokoch 2008 a 2009 a na predpokladoch o vnútorných a vonkajších podmienkach ekonomiky SR v strednodobom horizonte. Na súčasnú prognózu výrazne vplýva pretrvávajúci negatívny vývoj globálnych faktorov, výrazný pokles ekonomickej aktivity v zahraničí sa v dôsledku vysokej otvorenosti ekonomiky SR prejaví v pomalšom raste HDP v intervale od 2,4 % v roku 2009 do 5,1 % v roku 2012. Pozitívne na tejto prognóze však je, že aj v období globálnej krízy zostane rast HDP na Slovensku relatívne vysoký, pričom podľa prognóz EK pôjde naďalej o najvyšší rast v EÚ.

Prognóza makroekonomického vývoja bude predmetom aktualizácií aj naďalej, avšak pre potreby zostavenia návrhu rozpočtu na roky 2010 až 2012 bude kľúčová prognóza očakávaná koncom júna tohto roka. Tento termín vychádza zo skutočnosti, že práve v polovici mája budú k dispozícii prvé skutočné údaje za 1. kvartál tohto roku, ktoré slúžia ako údajová základňa pre letnú makroekonomickú prognózu.

Makroekonomické podmienky boli základom pre vypracovanie aktuálnych prognóz daňových príjmov verejnej správy na roky 2010 až 2012. Prognózy vychádzajú z platnej legislatívy ako aj z legislatívy, ktorá bola prijatá v súvislosti s realizáciou opatrení na udržanie zamestnanosti a podporu rastu, a ktorej účinnosť sa predpokladá od 1. 3. 2009, resp. od 1. 4. 2009.

Z dôvodu premietnutia zhoršenej makroekonomickej situácie dochádza v porovnaní s Rozpočtom verejnej správy na roky 2009 až 2011 k  úprave už schválenej výšky deficitu rozpočtu verejnej správy na jednotlivé roky. V roku 2010 sa deficit navrhuje na úrovni 2,9 % HDP, v roku 2011 na úrovni 2,2 % HDP a v roku 2012 sa predpokladá deficit na úrovni 1,7 % HDP. Zvýšenie deficitu tak odsúva pôvodný fiškálny cieľ v podobe vyrovnaného rozpočtu verejnej správy na neskoršie obdobie, avšak Slovensko navrhovanými deficitmi  pokračuje  v snahe o konsolidáciu verejných financií a rovnako prezentuje svoju snahu plniť záväzky vyplývajúce zo znenia Paktu stability a rastu. 

Tvorba rozpočtu bude pokračovať, tak ako po iné roky rozpísaním limitov z viacročného rozpočtu, aktualizáciou programovej štruktúry, cieľov a merateľných ukazovateľov, čo je úloha pre jednotlivé kapitoly v súlade s bodom B.2. návrhu uznesenia vlády SR. V tomto termíne kapitoly zároveň predložia ministerstvu financií návrhy na prioritné výdavkové tituly spolu s uvedením cieľa a očakávaného prínosu na zvýšenie kvality poskytovania verejných služieb. 

Ministerstvo financií sa po predložení podkladov zo strany kapitol bude venovať analýze predložených návrhov rozpočtov najmä z pohľadu efektívnosti konkrétnych výdavkových politík. Ako nástroj bude slúžiť najmä monitorovanie a hodnotenie plnenia cieľov programového rozpočtovania vo vzťahu k záväzkom vyplývajúcim z programového vyhlásenia vlády.

Následne bude prebiehať príprava samotného Návrhu rozpočtu verejnej správy na roky 2010 až 2012. Do tohto dokumentu bude premietnutá júnová aktualizácia makroekonomických ukazovateľov, daňových príjmov a ostatných parametrov rozpočtu. 

Návrh rozpočtu verejnej správy predloží ministerstvo financií na rokovanie vlády SR v súlade so zákonom o rozpočtových pravidlách verejnej správy najneskôr do 15. augusta 2009. 

Vzhľadom na charakter materiálu sa doložka finančných, ekonomických, environmentálnych vplyvov, vplyvov na zamestnanosť a podnikateľské prostredie nevypracováva.